Kar stamp vrou tydens padwedloopArgieffoto Foto; Runners World ŉ 41-jarige vrou is Sondagoggend ernstig beseer toe ŉ motor haar tydens die Colgate-padwedloop in Boksburg, Gauteng, getref het. “Die vrou het in die straat gelê toe paramedici by die toneel opgedaag het,” het Chris Botha, woordvoerder van Netcare 911, gesê. “Sy het ernstige beserings opgedoen.” Hy het gesê die vrou is behendig op ŉ traumabord geïmmobiliseer en met ŉ helikopter na ŉ gespesialiseerde hospitaal geneem vir verdere behandeling. Metropolisiebeamptes het glo die motoris ŉ paar meter van die ongelukstoneel af aangekeer. Wilfred Kgasago, woordvoerder van die metropolisie, was nie dadelik beskikbaar vir kommentaar nie. Neil Cochran, president van die Boksburg-atletiekklub wat die geleentheid organiseer het, het aan Maroela Media gesê hy kan nie in hierdie stadium enige verdere besonderhede bekend maak nie. Dit is nie duidelik of die vrou, van Benoni Harriers-hardloopklub, aan die 15 km- of 32 km-wedloop deelgeneem het nie.